140 किलो गंगाजल लेकर लौट रहे शिव भक्त; टॉयलेट भी नहीं जा सकते डाक कांवड़िया
What is the story behind the Kanwar Yatra? What is the historical significance of Kanwariyas in the Kanwar Yatra? जिज्ञासा या रोमांच के लिए यह यात्रा नहीं कर सकते, भक्ति है तभी सावन में कांवड़ लेकर जा सकते हैं।  गंगा जल से भरी कांवड़ को जमीन पर नहीं रख सकते। इसे हमेशा किसी ऊंचे स्थान पर रखा जाता है।
सावन का महीना है। कांवड़िए गंगा जल लेकर शिवलिंग पर चढ़ाने निकल पड़े हैं। मैंने सोचा कि पंथ सीरीज में इस बार कांवड़ियों की आस्था और विश्वास से रू-ब-रू हुआ जाए।
रात के दो बज रहे हैं। दिल्ली-हरिद्वार मार्ग पर रेंग-रेंगकर वाहन चल रहे हैं। कार का शीशा थोड़ा-सा भी नीचे करो तो कान फोड़ू डीजे दिल की धड़कन बढ़ा रहे हैं। शिव शंकर भोले नाथ के गीतों पर भगवा पहने युवा मस्ती में जगह-जगह थिरक रहे हैं।
एक के पीछे एक झांकी सटी है। कुछ-कुछ दूरी पर डीजे बज रहे हैं। डीजे के मंच से निकल रही बैंगनी, लाल, हरी, नीली रोशनी आसमान को भी रंगीन कर रही है।
उत्तर प्रदेश के मुजफ्फरनगर तक तो सपाट रास्ते पर मेरी कैब दौड़ती चली गई। उसके बाद चार घंटे का यह रास्ता अंदाजन दस घंटे में तय किया। कई-कई जगह तो घंटों जाम में खड़े रहना पड़ा।
दिल्ली-हरिद्वार हाईवे का एक हिस्सा कांवड़िओं के लिए रिजर्व है। इसलिए एक ही सड़क पर दोनों तरफ से वाहन आ-जा रहे हैं। रात में वाहनों की रोशनी आंखों को धुंधला कर रही है इसलिए भी सब धीमी गति से चल रहे हैं।
बारिश तो मानो कह रही है कि आज मैं ही मैं। एक सेकेंड के लिए भी वो नहीं रुकी। टैक्सी ड्राइवर भी धीरे-धीरे कार को मंजिल की तरफ बढ़ाता जा रहा है। मुझे हर की पौड़ी जाना है। टैक्सी ड्राइवर ने मुझे हरिद्वार बस स्टैंड पर छोड़ दिया।
उसके बाद एक ऑटो कर मैं हर की पौड़ी की तरफ चल देती हूं। आगे बैरिकेडिंग है। इस वजह से ऑटो ने लगभग मुझे चार किमी पीछे ही छोड़ दिया है। बारिश यहां रुक चुकी है।
मैं पैदल ही पानी भरी सड़कों पर हर की पौड़ी की तरफ बढ़ती जा रही हूं। बारिश की वजह से जलजमाव इतना है कि पानी के अंदर पांव दिखाई नहीं दे रहे हैं। ऐसे में इस बात का भी डर लग रहा है कि कहीं कोई गहरा गड्‌ढा न हो।
हरिद्वार पहुंचने वाले कांवड़िए दिल्ली, पंजाब, हरियाणा, राजस्थान से आए हैं। जैसे-तैसे बारिश में मैं भी हर की पौड़ी पहुंचती हूं। यहां मेरठ से आए बलीश कांवड़ बांध रहे हैं। गंगाजल भरे कांवड़ को उठाने के लिए उसमें रस्सियां और बेंत को दुरुस्त कर रहे हैं। उनसे थोड़ी-बहुत बातचीत करने के बाद मैं पुल चढ़कर गऊ घाट की तरफ जाती हूं। यहां जिधर देखो कांवड़िए ही नजर आ रहे हैं।
गंगा में डुबकी लगाकर, गंगा का पानी कांवड़ में भरकर, कांवड़ सजाकर, पूजा पाठ करके यहां से कांवड़िए अपने-अपने गांव-घर की तरफ जा रहे हैं। अपनी क्षमता के अनुसार सभी ने गंगाजल उठाया है। गाजियाबाद के तरुण चौधरी सौ किलो जल लेकर जा रहे हैं। कहते हैं कि कोई मन्नत तो नहीं है, लेकिन भोले ने इतना दिया है कि लगा कि मुझे भी उन्हें कुछ तो लौटाना चाहिए।
घाट पर खड़े होने की जगह नहीं। महिलाएं भी कांवड़ उठाकर मर्दों के साथ कदमताल कर रही हैं। हालांकि जिससे भी पूछो कि इतना भार उठाकर चलने में दिक्कत तो नहीं हो रही। हर किसी का कहना है कि भोले ने इसके लिए ताकत दी है।
डाक बम कांवड़िए को जल लेने के बाद लगातार चलते हुए अपनी यात्रा पूरी करनी होती है। अगर वो रास्ते में रुक गए तो कांवड़ यात्रा अपूर्ण और खंडित मानी जाती है। इस दौरान शरीर से उत्सर्जन की क्रियाएं वर्जित होती हैं। इसका मतलब यह कि टॉयलेट भी नहीं जा सकते डाक कांवड़िया।
वहीं खड़ी कांवड़ के दौरान कांवड़िए की मदद के लिए कोई न कोई होता है। जब वह आराम करते हैं, तब उनका सहयोगी अपने कंधों पर कांवड़ को लेकर चलते हैं।
मेरी मुलाकात आकाश त्यागी से होती है। वो दिल्ली के बुराड़ी के रहने वाले हैं। वो दिल्ली से हरिद्वार पैदल ही पहुंचे थे और 140 किलो जल लेकर वापस पैदल दिल्ली जा रहे हैं। आकाश बताते हैं, ‘पिछले साल 51 किलो जल लेकर आए थे। यह सब बस श्रद्धा की बात है। शरीर की शक्ति पर आस्था भारी है।’
दिल्ली के जहांगीर पुरी के रहने वाले सन्नी भी 100 किलो जल लेकर चल रहे हैं। मैं धीरे-धीरे उनके साथ चलने लगती हूं। वो कहते हैं, ‘मैंने अपने माता-पिता की हेल्थ के लिए दुआ मांगी थी। भोले नाथ की कृपा से उनकी सेहत अच्छी है। कांवड़ इसलिए उठा रहा हूं ताकि वो हमेशा स्वस्थ रहें।’
सोहनलाल हरियाणा से हरिद्वार आए हैं। चार महीने पहले उनके भाई का एक्सीडेंट हो गया था। भाई के बचने की उम्मीद कम थी। सोहनलाल ने मन्नत मांगी कि अगर भाई पर से खतरा टल जाता है तो पांच साल वो कांवड़ लेकर आएंगे।
कांवड़ियों के जोश को देखकर मैं यह जानना चाहती थी कि इसकी शुरुआत किसने की थी?
इसके इतिहास को लेकर भी कई कहानियां हैं, लेकिन काशी विश्वविद्यालय के एस्ट्रोलॉजी डिपार्टमेंट के HOD गिरिजाशंकर शास्त्री बताते हैं कि पुराणों में कहीं कांवड़ का जिक्र नहीं है। लोगों ने अपने-अपने अनुसार इसकी कहानियां बना ली हैं। इसमें बस एक ही पुख्ता कहानी है- श्रवण कुमार की।
कांवड़ में श्रवण कुमार अपने माता-पिता को हरिद्वार ले गए थे। फिर वहां से जल लेकर शिव का जलाभिषेक किया था। तब से देखा-देखी कांवड़ का चलन हो गया। अब सोशल मीडिया और सरकारी सुविधाओं की वजह से देशभर से लोग कांवड़ उठा रहे हैं।’
गिरिजाशंकर शास्त्री का कहना है कि बहुत से लोग रावण को पहला कांवड़िया बताते हैं। कहा जाता है- समुद्र मंथन के वक्त जब भगवान शिव ने मंथन के दौरान विष पिया था तो भगवान शिव का गला नीला हो गया था। तब उन्हें नकारात्मक शक्तियों ने घेर लिया था। तब रावण ने महादेव को नकारात्मक शक्तियों से मुक्त करवाने के लिए गंगाजल भरकर पुरा महादेव का अभिषेक किया था।
समुंद्र मंथन से जुड़ी एक और मान्यता है। वो यह कि इस दौरान जब महादेव ने विषपान कर लिया था, तब विष के प्रभावों को दूर करने के लिए भगवान शिव पर पवित्र नदियों का जल चढ़ाया गया था। सभी देवता मिलकर गंगाजल लेकर आए और भगवान शिव पर अर्पित कर दिया। उस समय सावन का महीना था। तब से कांवड़ प्रथा की शुरुआत हुई।
सनातन धर्म मंदिर के पुजारी आचार्य तिलक मणि कहते हैं, ‘मेरे हिसाब से पहली मान्यता यह है कि भगवान परशुराम गढ़मुक्तेश्वर धाम से गंगाजल लेकर आए थे। इससे उन्होंने उत्तर प्रदेश के बागपत के पास पुरा महादेव का जलाभिषेक किया। इसी के बाद से कांवड़ यात्रा की शुरुआत हुई थी।'
पंडित तिलक कहते हैं कि एक मान्यता यह भी है कि भगवान राम पहले कांवड़िए थे। सावन के दिनों में भगवान राम ने बिहार के सुल्तानगंज से गंगाजल भरकर देवघर स्थित बैद्यनाथ ज्योतिर्लिंग का अभिषेक किया था।’
24 घंटे से ज्यादा मैं दिल्ली-हरिद्वार-दिल्ली मार्ग पर रही। एक अनुमान के मुताबिक फिलहाल हरिद्वार में 30 लाख कांवड़िए हैं। इस साल चार करोड़ कांवड़ियों के पहुंचने की संभावना है।
व्यवस्था के नाम पर बात करें तो बेशक कांवड़ियों के लिए गाजियाबाद से लेकर हरिद्वार तक रास्ते में लंगर, नहाने और रहने की सारी व्यवस्था है, लेकिन हरिद्वार में भीड़ को संभालने की कोई खास व्यवस्था नहीं दिखी।
जिस टैक्सी से में ट्रैवल कर रही हूं उसका ड्राइवर निखिल कुमार हरिद्वार से है। निखिल बताते हैं कि यहां अगर किसी को कुछ हो जाए तो उसे बचाने का कोई रास्ता नहीं है। इन दिनों सारी सड़कें, व्यवस्था, इंतजाम, सरकारी अमला सिर्फ कांवड़ के लिए है।
धर्म के साथ-साथ मैं देख रही हूं कि बीते सालों की अपेक्षा कांवड़ का अपना एक बाजार हो गया है। डिजाइनर टी शर्ट्स, कांवड़ सजाने का सामान, झांकियों का सामान, कलश सब बिक रहे हैं।
देवघर एएन कॉलेज के रिटायर्ड प्रोफेसर डॉ. जयनारायण राय बताते हैं कि बिहार के सुल्तानगंज से झारखंड के देवघर जाने वाले कांवड़ के रास्ते में दस साल पहले बीहड़ और कंकड़-पत्थर हुआ करते थे। इक्का-दुक्का कोई होटल होता था। आज माहौल यह है कि फाइव स्टार से लेकर थ्री स्टार तक अनगिनत होटल हो गए हैं।
भोले बाबा को प्रसाद के तौर पर चढ़ाने वाले पेड़े की दस साल पहले दस दुकानें थी। आज हजारों दुकानें हैं। प्रसाद, कपड़े, ढाबे, चाय के ठेले, सब्जी-भाजी, होटल, धर्मशाला सब मिलाकर साल का करोड़ों रुपए का कारोबार हो चुका है।
डॉ. राय का कहना है कि कांवड़ यात्रा एक बड़े उद्योग में तब्दील हो चुकी है। उसकी एक वजह यह है कि बीते सालों में राजनीति और समाज ने भी कांवड़ को प्रोत्साहित किया है।
हरिद्वार के अलावा यहां से निकलती है कांवड़ यात्रा
